ទណ្ឌិត​ជាង​៥០០​នាក់​ត្រូវ​ស្នើ​សុំ​ឲ្យ​បន្ធូរ​បន្ថយ​និង​លើក​លែង​ទោស​​ នៅ​ពេល​ចូល​ឆ្នាំ​ខាង​មុខ
កិច្ច​ប្រជុំ​​វាយ​តម្លៃ​លើ​​សំណើ​លើក​លែង​ទោស​និង​​បន្ធូរ​បន្ថយ​ទោស​​នេះ ធ្វើ​ឡើង​កាល​ពី​ថ្ងៃ​ពុធ​ ទី​ ៣១ ខែ​មីនា ដោយ​មាន​ការ​ចូលរួម​ពី​លោក កើត រិទ្ធ រដ្ឋ​មន្ត្រី​ក្រសួង​យុត្តិធម៌​និង​ជា​ប្រធាន​គណៈ​​កម្មការ​ថ្នាក់​ជាតិ​ពិនិត្យ​និង​វាយ​តម្លៃ​បញ្ជី​ឈ្មោះ​ទណ្ឌិត។ 
ភ្នំពេញ — មន្រ្តីជាន់ខ្ពស់ក្រសួងយុត្តិធម៌បានឲ្យដឹងថា ទណ្ឌិតជាង ៥០០ នាក់ ត្រូវបានដាក់ជាសំណើសម្រាប់ការលើកលែងទោសនិងបន្ធូរបន្ថយទោសក្នុងឱកាសបុណ្យចូលឆ្នាំខ្មែរ ហើយចំនួនទណ្ឌិតជាក់លាក់នឹងត្រូវប្រកាសនៅពេលខាងមុខ។ លោក គឹម សន្តិភាព រដ្ឋលេខាធិការនិងជាអ្នកនាំពាក្យក្រសួងយុត្តិធម៌ ប្រាប់ VOA នៅថ្ងៃសុក្រនេះថា ទណ្ឌិតជាង ៥០០ នាក់ ត្រូវបានគណៈកម្មការតាមខេត្តនិងក្រសួងមហាផ្ទៃ ដាក់មកក្រសួងយុត្តិធម៌ ដើម្បីពិនិត្យវាយតម្លៃសម្រាប់បន្ធូរបន្ថយទោស និងលើកលែងទោស។ លោកបន្ថែមថា ក្រសួងបានបិទបញ្ចប់ការវាយតម្លៃរួចហើយ ប៉ុន្តែកំពុងបំពេញនីតិវិធីបន្តនិងបូកសរុបចំនួនទណ្ឌិត ដែលលទ្ធផលនឹងប្រកាសពីរបីថ្ងៃខាងមុខទៀត។ លោក គឹម សន្តិភាព ថ្លែងថា៖ «អត់ទេ ខ្ញុំអត់អាចនិយាយប្រហែលបានទេ បាទ។ ចាំបានចំនួនពិតប្រាកដ។ ខ្ញុំគ្រាន់តែថា ទណ្ឌិតដែលបានស្នើក្នុងបញ្ជីពន្ធនាគាររាជធានីខេត្ត ក៏ដូចជាមណ្ឌលកែប្រែឡើងមកនោះ គណៈកម្មការជាតិដែលបានទទួលនោះ សំណើគឺជាង ៥០០ [នាក់]។ ប៉ុន្តែលទ្ធផលនៃការប្រជុំថាបានប៉ន្មាននោះ ខ្ញុំនឹងជម្រាបជូនជាក់ស្តែង»។ កិច្ចប្រជុំវាយតម្លៃលើសំណើលើកលែងទោសនិងបន្ធូរបន្ថយទោសនេះ ធ្វើឡើងកាលពីថ្ងៃពុធ ទី ៣១ ខែមីនា ដោយមានការចូលរួមពីលោក កើត រិទ្ធ រដ្ឋមន្ត្រីក្រសួងយុត្តិធម៌និងជាប្រធានគណៈកម្មការថ្នាក់ជាតិពិនិត្យនិងវាយតម្លៃបញ្ជីឈ្មោះទណ្ឌិត។ អ្នកនាំពាក្យក្រសួងយុត្តិធម៌ លោក គឹម សន្តិភាព បានបង្ហោះសារនៅលើហ្វេសប៊ុករបស់លោកថា ទណ្ឌិតចំនួន ៥៤២ នាក់ ក្នុងនោះមានស្រ្តីចំនួន ៦៨ នាក់ ត្រូវបានស្នើសុំពីគណៈកម្មការរាជធានីខេត្តនិងគណៈកម្មការក្រសួងមហាផ្ទៃ ដើម្បីសុំលើកលែងទោស។ ក្នុងចំណោមទណ្ឌិតជាង ៥០០ នាក់នោះ មាន ៧០ នាក់ត្រូវស្នើសុំលើកលែងទោស និងក្រៅពីនោះស្នើសុំបន្ធូរបន្ថយទោស។ លោក នុត សវនា អ្នកនាំពាក្យអគ្គនាយកដ្ឋានពន្ធនាគារនៃក្រសួងមហាផ្ទៃ មានប្រសាសន៍នៅថ្ងៃសុក្រនេះថា ក្រុមការងារបានសម្រេចលើកលែងនិងបន្ធូរបន្ថយទោសលើទណ្ឌិតជាង ៥០០ នាក់ ដែលបានស្នើសុំនោះ ហើយនឹងស្នើព្រះមហាក្សត្រដើម្បីព្រះរាជទានលើកលែងនិងបន្ធូរបន្ថយទោស។ លោកបន្ថែមថា អ្នកដែលត្រូវលើកលែងទោសមានប្រមាណ ៧០ នាក់ ហើយពួកគេត្រូវបំពេញលក្ខខណ្ឌមួយចំនួន។ លោកប្រាប់ VOA ថា៖ «ទីមួយគាត់ត្រូវជាប់ពន្ធនាគារពីរភាគបីនៃទោសរបស់គាត់។ ហើយលក្ខខណ្ឌទីពីរ គាត់បានបង្ហាញថាគាត់បានកែប្រែខ្លួន ហើយបានជួយដល់ការងារក្នុងពន្ធនាគារហ្នឹង។ អ្នកខ្លះហ្នឹង គាត់មានជំងឺរ៉ាំរ៉ៃខ្លាំង ជំងឺដំណាក់កាលចុងក្រោយ។ អាហ្នឹងគឺពួកគាត់អស់ហ្នឹង សុទ្ធតែត្រូវបានលើកលែងហើយ ព្រោះមើលទៅយើងទុកគាត់ឲ្យស្លាប់នៅក្នុងគុក វាអាក្រក់មើលពេក»។ បើតាមលោក នុត សវនា អ្នកជាប់ឃុំក្នុងពន្ធនាគារទូទាំងប្រទេសកម្ពុជា មានប្រមាណ ៣៩.០០០ នាក់ គិតត្រឹមខែមេសានេះ ហើយក្នុងនោះទណ្ឌិតដែលតុលាការបានប្រកាសសាលក្រមជាស្ថាពរ មានចំនួនជាង ១៣.០០០ នាក់ ដែលស្មើជាង ៣០% នៃអ្នកជាប់ពន្ធនាគារទាំងអស់។ ជាធម្មតា ការអនុគ្រោះទោសរួមមានការលើកលែងទោសដល់ទណ្ឌិត ដែលមានជំងឺរ៉ាំរ៉ៃនិងចាស់ជរា ការបន្ថយទោសមួយជីវិតមកនៅរយៈពេលណាមួយ ការបន្ធូរបន្ថយទោសរយៈពេល ១២ ខែ រយៈពេល ៩ ខែនិងរយៈពេល ៦ ខែជាដើម។ លោក ស៊ឹង សែនករុណា អ្នកនាំពាក្យនៃសមាគមការពារសិទ្ធិមនុស្សអាដហុក ជំរុញឲ្យមានការជ្រើសរើសទណ្ឌិតសម្រាប់លើកលែងទោសនិងបន្ធូរបន្ថយទោសនេះ ឲ្យស្មើភាពគ្នាកុំឲ្យមានការរើសអើងប្រកាន់បក្សពួកនិងអំពើពុករលួយ។ លោកថ្លែងថា៖ «កន្លងមក យើងតែងតែកត់សម្គាល់ថា អ្នកដែលគាត់មានលទ្ធភាពខ្សត់ខ្សោយហ្នឹងមិនសូវត្រូវបានមានការពិចារណាទេ អញ្ចឹងយើងចង់ឲ្យការវាយតម្លៃទៅលើអ្នកដែលគោរពទៅតាមវិន័យ គោរពទៅតាមការអនុវត្តន៍ទោសអីទាំងអស់ហ្នឹង ឲ្យមានការវាយតម្លៃមានលក្ខណៈស្មើភាពគ្នា»។ លោកក៏ជំរុញឲ្យមានការពិចារណាលើក្រុមសកម្មជនមនសិការសង្គមនិងនយោបាយ សម្រាប់ការលើកលែងនិងបន្ធូរបន្ថយទោសនេះ។ លោកក៏ស្នើឲ្យមានការអនុវត្តទោសសហគមន៍ ដើម្បីបន្ធូរបន្ថយភាពចង្អៀតណែនក្នុងពន្ធនាគារផងដែរ។ ការលើកលែងនិងបន្ធូរបន្ថយទោសដល់ទណ្ឌិត ត្រូវធ្វើឡើង ៥ លើកក្នុងមួយឆ្នាំ គឺក្នុងពិធីបុណ្យចូលឆ្នាំខ្មែរក្នុងខែមេសា បុណ្យពិសាខបូជាក្នុងខែឧសភាបុណ្យអុំទូក ទិវាជ័យជម្នះលើរបបប្រល័យពូជសាសន៍ ៧ មករា និងពិធីបុណ្យឯករាជ្យជាតិ៩វិច្ឆិកា។ នេះបើយោងតាមព្រះរាជក្រឹត្យថ្មីស្តីពីការលើកលែងទោស និងបន្ធូរបន្ថយទោស ចុះថ្ងៃទី ១២ ខែមករា ឆ្នាំ២០២១។ កាលពីមុន ការលើកលែងនិងបន្ធូរបន្ថយទោស ត្រូវធ្វើឡើងតែ៣លើកតែប៉ុណ្ណោះក្នុង ១ ឆ្នាំ។ លោក អំ សំអាត នាយករងនៃអង្គការការពារសិទ្ធិមនុស្សលីកាដូ មានប្រសាសន៍ថា វាជារឿងល្អមួយសម្រាប់ការបន្ធូរបន្ថយទោសនិងលើកលែងទោស ដោយសារពន្ធនាគារកម្ពុជាមានភាពចង្អៀតណែន ហើយលោកបារម្ភអំពីការឆ្លងរាលដាលនៃជំងឺកូវីដ១៩ ផងដែរ។ ទោះជាយ៉ាងណា លោកជំរុញឲ្យដំណើរការនេះធ្វើឡើងដោយមាន «តម្លាភាពនិងយុត្តិធម៌» សម្រាប់អ្នកជាប់ពន្ធនាគារ។ លោក អំ សំអាត បន្តថា កាលពីមុន មានភាពធូររលុងក្នុងការលើកលែងទោសនិងបន្ធូរបន្ថយទោស ប៉ុន្តែនៅពេល ដែលលោកនាយករដ្ឋមន្រ្តី ហ៊ុន សែន មានប្រតិកម្មចំពោះដំណើរការនេះ ទើបមានការពិនិត្យតឹងរ៉ឹងក្នុងការវាយតម្លៃ៕